[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2008.5.26

COM(2008) 322 végleges

A BIZOTTSÁG KÖZLEMÉNYE A TANÁCSNAK

az Energiaközösség Miniszteri Tanácsának magyarázó jegyzetekkel ellátott napirendjéről (Brüsszel, 2008. június 27.)

A BIZOTTSÁG KÖZLEMÉNYE A TANÁCSNAK

az Energiaközösség Miniszteri Tanácsának magyarázó jegyzetekkel ellátott napirendjéről (Brüsszel, 2008. június 27.)

Az Energiaközösség Miniszteri Tanácsa 2008. június 27-én ül össze Brüsszelben. A Bizottság az egyes pontok jellegét feltüntető, magyarázó jegyzetekkel ellátott napirendet nyújt be a Tanácshoz; a joghatást kiváltó határozatok elfogadásával kapcsolatos napirendi pontok esetében a magyarázó jegyzetekkel ellátott napirendet tanácsi határozati javaslat kíséri.

A magyarázó jegyzetekkel ellátott napirend a miniszteri tanácsi ülés napirendtervezetét követi.

1. Vita nélkül elfogadható pontok („A” pontok: 1.1. -től az 1.6. pontig)

1.1. Az Energiaközösség munkatervének végrehajtásáról szóló jelentés (tájékoztató jellegű)

A Bizottság tudomásul veszi a jelentést.

1.2. Az Energiaközösség 2007-es pénzügyi beszámolója (tájékoztató jellegű)

A Bizottság tudomásul veszi a pénzügyi beszámolót.

1.3. Az igazgató pénzügyi mentesítéséről szóló határozat ( a Tanács határozata szükséges )

A Bizottság jóváhagyja az igazgató pénzügyi mentesítését az Energiaközösség Miniszteri Tanácsában képviselendő európai közösségi álláspont megállapításáról szóló tanácsi határozat alapján[1].

1.4. Határozat a villamos energia határokon keresztül történő kereskedelme esetén alkalmazandó hálózati hozzáférési feltételekről szóló 1228/2003/EK rendelet mellékletét módosító 2006. november 9-i bizottsági határozat végrehajtásáról ( a Tanács határozata szükséges ).

A Bizottság jóváhagyja a határozatot az Energiaközösség Miniszteri Tanácsában képviselendő európai közösségi álláspontot kialakításáról szóló tanácsi határozat alapján[2].

1.5. A magas szintű állandó munkacsoport következtetései (a munkacsoport 8. és 9. ülése) (tájékoztató jellegű)

A Bizottság jóváhagyja a következtetéseket.

1.6. Az Energiahatékonysági Munkacsoport elnökének jelentése a jelenleg végrehajtás alatt álló intézkedésekről (tájékoztató jellegű)

A Bizottság tudomásul veszi a jelentést.

2. A Szerződés végrehajtása (tájékoztató jellegű)

A Bizottság tudomásul veszi a jelentéseket.

3. Az Energiaközösséget létrehoző szerződés szerinti vitarendezés (a Tanács határozata szükséges)

A Bizottság jóváhagyja az eljárási szabályzatot az Energiaközösség Miniszteri Tanácsában képviselendő európai közösségi álláspontot kialakításáról szóló tanácsi határozat alapján[3].

4. ellátásbiztonság (tájékoztató jellegű)

Megjegyzendő, hogy e pont megvitatási céllal kerül napirendre, tehát nem várható, hogy ebben a szakaszban formális határozat születik.

A vita során a Bizottság ki fogja emelni annak fontosságát, hogy a szerződő felek – az eredeti döntés szerint – már 2009. december 31-e előtt végrehajtsák a villamosenergia-ellátás biztonságát célzó intézkedésekről szóló 2005/89/EK irányelvet és a földgázellátás biztonságának megőrzését szolgáló intézkedésekről szóló 2004/67/EK irányelvet. E célból a Bizottság elviekben támogatni fogja egy együttműködési csoport létrehozását, amelynek összetételét és feladatait a Titkárság által döntéshozatalra a 2008. decemberi Miniszteri Tanács elé terjesztett eljárási szabályzatról szóló javaslata fogja részletezni. Az eljárási szabályzattervezet tartalmazni fogja az Energiaközösséget létrehozó szerződés kölcsönös segítségnyújtásról szóló 44–46. cikkének végrehajtására vonatkozó eljárási javaslatot is.

5. Az Energiaközösség kőolajjal kapcsolatos vetülete (tájékoztató jellegű)

Megjegyzendő, hogy e pont megvitatási céllal kerül napirendre, tehát nem várható, hogy ebben a szakaszban formális határozat születik.

A vita során a Bizottság támogatni fogja az Energiaközösség két fő elemből álló, kőolajjal kapcsolatos vetületének kialakítását, amelynek lenne.

Egyrészt egy kőolaj-fórum felállításával lehetővé kellene tenni a regionális kőolaj-infrastruktúra projektek megvitatását és végrehajtásuk előmozdítását, valamint a regionális kőolaj-piacok fejlesztését.

Másrészt a szerződés kőolajjal kapcsolatos vetületének lehetővé kell tennie a kőolaj-ágazattal kapcsolatos EU jogszabályok végrehajtását. A szerződés több már meglévő rendelkezése, illetve a szerződésben említett EU jogszabályok a kőolaj-ágazatra is alkalmazandóvá válnának. Ezenkívül, a szerződés új EU jogszabályokat – például a tagállamok minimális kőolaj- és/vagy kőolajtermék-készletezési kötelezettségéről szóló 2006/67/EK irányelvet – is átvehetne. Ez utóbbi irányelv végrehajtása javítaná az ellátásbiztonság szintjét a régióban, és jelentős előrelépést jelentene a csatlakozási, illetve előcsatlakozási folyamatra való felkészülésben.

6. Az Energiaközösség bővítési folyamata (tájékoztató jellegű)

A Moldova, Norvégia, Törökország és Ukrajna Energiaközösséghez való csatlakozásának részletes szabályairól és az Energiaközösséget létrehozó szerződés ennek megfelelő módosításáról szóló tárgyalások folytatására a Bizottságot felhatalmazó tanácsi határozat elfogadásától függően, az Európai Bizottság állapotjelentést fog benyújtani, amelyben megjelöli a hivatalos tárgyalások megkezdéséhez esetlegesen elvezető intézkedéseket.

7. Megújuló energiaforrások (tájékoztató jellegű)

A Bizottság beszámol az energia- és éghajlatváltozási javaslatcsomaggal kapcsolatos vita állásáról.

[1] XX tanácsi határozat.

[2] XX tanácsi határozat.

[3] XX tanácsi határozat.